**נער התאבד בעת גלישה בפייסבוק: "הקניטו אותו"**  
**מחשבו של הנער היה פתוח על עמוד הפייסבוק כשנמצא ללא רוח חיים בביתו. המשטרה חוקרת חשד שהנער התאבד במהלך שיחה עם חבריו ברשת. יו"ר צוות החירום ביישוב: "לא יודעים מה בשיחה גרם לו לעשות את זה. הדברים נמחקו מהפייסבוק"**  
יאיר אלטמן ורועי קייס

**איך גלשה השיחה הוירטואלית להתאבדות?** נער בן 16 מיישוב במרכז הארץ שם אתמול (יום ג') קץ לחייו בתלייה, במהלך שיחה עם חבריו ברשת החברתית "פייסבוק". אורנה, יו"ר צוות החירום של היישוב, אמרה ל-ynet: "היה שם כנראה איזשהו טריגר. אנחנו לא יודעים מה היה בשיחה שגרם לו לעשות את זה. הדברים נמחקו מהפייסבוק".

 לדבריה, "הנער תלה את עצמו, גם בגלל שהקניטו אותו בפייסבוק". היא הוסיפה, כי "אני לא מכירה באופן אישי לגמרי את

הנער". היא לא הייתה יכולה לאשר כי חבריו הניעו אותו לפעולה: "מכיוון שאנו לא יודעים מה היה כתוב בפייסבוק, אני לא יודעת להגיד באופן מוחלט אם גרמו לו לעשות את זה".

 המקרה הטרגי נחשף ברשת ב' של "קול ישראל". מחשבו של הנער היה פתוח על עמוד הפייסבוק כשנמצא ללא רוח חיים בביתו. חוקרים של מחוז ש"י נשלחו לבית הספר ולביתו של הנער, ולקחו עמם את מחשבו של הנער, כדי לבדוק אם ההתאבדות היתה במהלך שיחת צ'ט עם חבריו לספסל הלימודים ברשת הפייסבוק.

 כעת מצפה לרשויות עבודה קשה מול סביבתו של הנער. "בשבוע הקרוב מתוכננות בעיקר פעולות רגשיות עם בני הנוער וההורים בכל הקשור למה שקרה. מן הסתם, גם אחרי השבעה נמשיך בפעולות חינוכיות במסגרת תנועת הנוער. בבית הספר עובדים על זה כדי לעבד את הנושא, וכדי להיות עם יד על הדופק בכל מה שקשור לילדים", הסבירה יו"ר צוות החירום.

 לדבריה, "במקרים אחרים ובכלל באופן כללי, ההורים צריכים להיות ערים למה שהילדים שלהם עושים וכותבים. אם הם יכולים להיות חברים של הילדים שלהם בפייסבוק, זה רק יכול להועיל. המבוגרים צריכים להיות נוכחים בחיים של הילדים שלהם".

אין זו הפעם הראשונה ששמה של פייסבוק נקשר בהתאבדויות. בשנים האחרונות אירעו בעולם [כמה מקרים](http://www.ynet.co.il/articles/0,7340,L-3697993,00.html) שבהם כתבו

|  |
| --- |
|  |

משתמשים הודעות פרידה ברשת החברתית, ולאחר מכן שמו קץ לחייהם או ניסו לעשות זאת.

בנובמבר 2009 הייתה פייסבוק דווקא לעזר לכוחות ההצלה בישראל: יחידת חילוץ איתרה תושב אילת, בן 44, כשהוא [פצוע באורח בינוני](http://www.ynet.co.il/articles/0,7340,L-3810320,00.html) למרגלות צוק בהרי אילת, אחרי שפרסם הודעת פרידה לחבריו ברשת החברתית לפיה מאס בחייו. הוא ניסה להתאבד, אך ניצל הודות לערנות החברים.

**התאבדות הנער: עמוד הפייסבוק נחשף**

**"חבריו" של ד' נהגו להקניט אותו בגלל שהיה נמוך. "כלב, הייתי הורג אותך", כתב אחד מהם. עכשיו חלקם מכים על חטא: "מקווה שזה לא בגללי"** יוסי אלי | 6/1/2011 13:31

הוא היה ילד נמוך קומה עם מום בלב, שרק עבר לבית ספר חדש באזור ירושלים, אבל הוא לא נקלט בו היטב. במקום זאת, [ד' בן ה-15 סבל במשך שנה ארוכה מהקנטות וגידופים](http://www.nrg.co.il/online/1/ART2/197/198.html) בחצר בית הספר וברשת החברתית פייסבוק, מבלי שאיש מהמבוגרים מבחין בחומרת העניין.   
  
"כלב, הייתי הורג אותך, אבל בגלל שאומרים תנו לחיות לחיות, אז לא נהרוג אותך", הגיב אחד התלמידים על דברים שכתב בפייסבוק. שלשום, אחרי שנזכר במילות הפרידה של זוהר ארגוב ופרסם אותן באינטרנט, הוא תלה את עצמו בחדר המקלחת.   
  
"ד', יפגר קטן, עושה לייק לעצמך, לוקח משפטים מ-co.il.גמדים", אלו הם רק חלק מן ההקנטות שספג הנער, שסבל מבעיות גדילה מאז לידתו. בבוקר יום שלישי, היום בו התאבד הנער, הוא יצא לבית הספר כבכל יום. למרות שחבריו לספסל הלימודים מתארים כי כבר בשעות הבוקר הגיע במצב רוח מדוכדך.   
  
"שאלתי אותו 'מה נשמע אחי?', הוא אמר לי, 'עזוב, אין לי כוח, כואב לי הראש'", סיפר א', אחד מחבריו ללימודים, בניסיון לשחזר את המפגש האחרון בין השניים. בסביבות השעה 15:00, ולאחר שסיים את יום הלימודים, חזר ד' לביתו, התיישב מול המחשב ונכנס לפייסבוק. עוד לפני, הספיק להתקשר לאמו שיצאה לעבודה ולומר לה כי הכול בסדר והוא חזר לביתו. אבל זמן קצר לאחר מכן, סמוך לשעה 16:00, נכנס ד' למקלחת ותלה את עצמו.   
  
את גופתו מצאה אחותו, שחזרה לבית עם סיום הלימודים. עוד באותו יום התקיימה הלוויתו של הנער, במהלכה נשבעה האמא כי היא תהיה שגרירתו לחקור את האמת מאחורי ההתאבדות.

"היו צוחקים עליו כי הוא קצת נמוך", מספר ג', תלמיד נוסף מבית הספר בו למד ד'. " היו רושמים לו בפייסבוק דברים מרושעים, היו צוחקים עליו. באחד המקרים, כתבו לו החברים 'אתה ילד עם הומור מצחיק, אבל נפל הר' בהומור ובמצחיק הח' וזה הומו מציק', דבר אחד אני יכול לומר, הילדים שדיברו איתו, העליבו אותו הרבה, אבל לא אמרו לו 'לך תתאבד'. לא היו לו חברים אמיתיים, כולם היו חברים בכאילו".   
  
אחד הנערים שהקניט אותו סיפר אתמול: "קשה לי עם מה שקרה, אני מאוד מצטער על זה, ומקווה שהוא ינוח בשלום ושיהיו רק בשורות טובות. הוא היה אח יקר ויחסר לי מאוד. אני מקווה מאוד שזה לא בגללי. לא הייתה לי כוונה לפגוע בו".   
  
רק יומיים לפני שהתאבד, כתב ד' ברשת הפייסבוק על עצמו: "על מה אתה חושב?", ולכך צירף את מילותיו האחרונות של זוהר ארגוב לפני שהתאבד. המילים הנוקבות הללו, כך סבורים חבריו, היו אמורות להדליק נורה אדומה, אולם איש לא האמין כי הנער אכן ישים קץ לחייו.   
  
"הם התעללו בו נפשית, אני לא מאחלת לאף אמא לעבור כאלה ייסורים כמו שאני עוברת כעת", אמרה האמא, "הוא תמיד התלונן שמציקים לו ומקניטים אותו שהוא גמד ונמוך. הוא אמר 'אמא, צוחקים עליי שאני בוהה ומחקים אותי'. אמרתי לו תמיד שהוא ילד מקסים, ויש הרבה אנשים גדולים שהם נמוכים". חוקרי תחנת מעלה אדומים פתחו בחקירה כדי לשלול אירוע פלילי.